इरफान ने मकबूल दिखाई तो एक्टिंग में लौटे, आमिर ने दिया नंदकिशोर अवस्थी का रोल
Aamir Khan Movie Taare Zameen Par Actor Real Life Struggle Story; What was the difficulties faced by Vipin Sharma? Follow Bollywood Celebrities Struggle Stories On Dainik Bhaskar.   मुंबई के धारावी में सिगरेट पीने गया। उस वक्त मेरे पास जेब में कुछ ज्यादा ही पैसे थे। मैं वहां पर जैसे की कैब से उतरा 3 लड़कों ने मुझे पकड़ लिया और पैसे छीनने की कोशिश करने लगे।
आमिर खान की फिल्म 'तारे जमीं पर' में ईशान अवस्थी के पापा नंदकिशोर अवस्थी तो आपको याद होंगे ही। एक पिता जो डिस्लेक्सिया से पीड़ित बेटे की परेशानियों को समझ नहीं पाता। ये रोल निभाया था एक्टर विपिन शर्मा ने। विपिन इंडस्ट्री में काफी समय पहले आ चुके थे। मिर्च मसाला (1987) और हीरो हीरालाल (1988) जैसी फिल्मों में असिस्टेंट डायरेक्टर रहे और लंबे समय तक नेशनल स्कूल ऑफ ड्रामा में भी एक्टिव रहे।
विपिन शर्मा की कहानी बाकी स्टार्स से अलग है। लोग एक मौका पाने के लिए सालों तक संघर्ष करते हैं, लेकिन दो फिल्मों में असिस्टेंट डायरेक्टर रहने के बाद भी विपिन को खुद पर भरोसा नहीं था कि वो एक्टर या डायरेक्टर बन पाएंगे। नतीजा ये हुआ कि अच्छा खासा करियर छोड़ कनाडा में जा बसे और छोटे-मोटे काम करते रहे। 12 साल वहां रहे, जब दोस्त एक्टर इरफान खान ने इन्हें अपनी फिल्म मकबूल (2003) दिखाई तो एहसास हुआ कि इन्हें एक्टिंग करनी चाहिए।
कनाडा से मुंबई लौटे और फिल्मों में किस्मत आजमाई। सफल भी हुए। विपिन शर्मा स्लम एरिया में पैदा हुए और पले-बढ़े। उस झोपड़पट्टी में बिजली तक नहीं होती थी। उन्होंने अपने कमरे में पहली बार बिजली तब देखी जब NSD ज्वाइन की और वहां होस्टल में रहने गए।
आज की स्ट्रगल स्टोरीज में कहानी जिंदगी की शुरुआत से लेकर सफल एक्टर बनने तक इन्हीं विपिन शर्मा की...
करीब 3 बजे जूम कॉल के जरिए विपिन शर्मा से बात हुई। शुरुआत उन्होंने अपने बचपन के उन किस्सों से की, जब उन्होंने एक्टर बनने का सपना देखा था।
विपिन बताते हैं, मेरा जन्म दिल्ली के स्लम एरिया में हुआ था। मां-पापा और बहन से बना मेरा एक छोटा सा परिवार था। परिवार लोअर मिडिल क्लास था, जिस वजह से किसी बड़ी चीज की कमी पूरी नहीं हो सकती थी, लेकिन कभी खाने की कमी नहीं हुई। बस एक कमी थी, वो थी बिजली की। मैंने अपने घर में कभी लाइट नहीं देखी थी। मैं और मेरी बहन खंभे पर लगी लाइट के नीचे पढ़ते थे। 
फिल्मों के बारे में कहूं तो बचपन से ही फिल्में बहुत पसंद थीं। घर पर टीवी नहीं थी तो दूसरों के घर जाकर मैं फिल्में देखकर आता था। मेरे कई दोस्त थे, जिनकी माएं उस एरिया के बड़े घरों में काम करती थीं। उनके घर में टीवी होती थी तो मैं अपने दोस्तों के साथ उन घरों में फिल्में देखने चला जाता। 
एक दिन मैंने अखबार में पढ़ा कि फिल्म अचानक टीवी पर आएगी। ये फिल्म मुझे हर हाल में देखनी थी क्योंकि इसमें एक भी गाना नहीं था। इसी खासियत की वजह से मैं दोस्तों के साथ एक लोग के घर फिल्में देखने गया लेकिन उस दिन उन लोगों ने फिल्म दिखाने से मना कर दिया। इस बात से मुझे इतना गुस्सा आया कि मैंने उनके घर का दरवाजा तोड़ दिया और वहां से भाग गया। 
मुझे बहुत दुख हुआ। गुस्सा भी आया कि इतने गरीब घर में क्यों पैदा हुआ जहां टीवी भी नहीं है। सुबह से उस फिल्म को देखने के लिए मन बनाया था। हालांकि, इसी दिन मैंने ठान लिया कि जो लोग आज मुझे फिल्में नहीं देखने दे रहे हैं, वही लोग एक दिन मेरी फिल्में टीवी पर देखेंगे। 
ये कहते-कहते उनका गला भर आया। आंखें नम हो गईं।
मेरा अगला सवाल था- एक्टिंग करियर की शुरुआत कैसे हुई?
उन्होंने बताया, मैं एक दिन कहीं गया था। एक दुकान पर संजीव कुमार का टॉक शो सुना, जिसमें उन्होंने बताया कि लोग थिएटर से जुड़कर भी एक्टिंग करियर की शुरुआत कर सकते हैं। ये सुनने के बाद मैंने थिएटर ज्वाइन करने का फैसला कर लिया। ऐसा इसलिए भी किया क्योंकि तब घर से दूर जाकर मुंबई में एक्टिंग करना मेरे लिए आसान नहीं था। परिवार वाले कभी नहीं मानते और मैं उन्हें ये दुख नहीं देना चाहता था। 
दिल्ली में मैं जहां रहता था, वहीं से थोड़ी दूर पर सपोर हाउस में पंजाबी नाटक होते थे। वहां पर मैं किसी दोस्त की मदद से चला गया। उन दिनों पंजाबी नाटक बड़े वल्गर होते थे लेकिन एक्टिंग की ऐसी धुन सवार थी कि मैं उसी से थिएटर से जुड़ गया।
मैं शुरुआत में वहां आर्टिस्ट के लिए चाय लाता था और जब नाटक होता था, तब दूर बैठे लोगों की एक्टिंग देखकर सीखता था। एक दिन एक नाटक होने वाला था, जिसका नाम बड़ा ही भद्दा था, अभी बता भी नहीं सकता। मैं बाहर बैठकर उस नाटक के टिकट बेच रहा था। बाजू में एक सरदार जी बैठे थे, जो बड़े ही सज्जन दिख रहे थे। वो एक धार्मिक नाटक के लिए टिकट बेच रहे थे। उन्होंने बड़े प्यार से मुझ से पूछा- बेटा! क्या ऐसे नाटक में अपने परिवार वालों को आने दोगे। 
ये सुनकर मैं सोच में पड़ गया कि ये सच बात है। इसी दिन मैंने पंजाबी थिएटर में काम करना छोड़ दिया और हिंदी थिएटर से जुड़ गया। जब मैं हिंदी थिएटर कर रहा था तभी मुझे NSD के बारे में पता चला। खुश किस्मत था कि पहली बार में ही NSD में मेरा सिलेक्शन हो गया। 
NSD की सबसे प्यारी याद क्या थी?
विपिन कहते हैं, जब मैं पहली बार NSD के हॉस्टल रूम में गया तब बहुत खुश हुआ था। उस खुशी की वजह थी कमरे की लाइट। ये पहली बार था कि मैं जिस कमरे में रहता, वहां लाइट होती। सपना तो एक्टर बनने का था लेकिन यहां पर रहने के बाद मेरा रुझान फिल्म मेकिंग की तरफ हो गया। 
पढ़ाई पूरी करने के बाद मैं मुंबई गया और दोस्त की मदद से केतन मेहता को असिस्ट करने लगा। मैंने उन्हें हीरो हीरालाल और मिर्च मसाला जैसी फिल्मों में असिस्ट किया था। इस काम के बदले मुझे पैसे भी मिले थे। 
कहानी में आगे बढ़ने से पहले विपिन ने एक कहानी सुनाई कि कैसे एक बार सिगरेट पीना उनके जान पर बन आई थी।
उन्होंने बताया, एक दिन मैं मुंबई के धारावी में सिगरेट पीने गया। उस वक्त मेरे पास जेब में कुछ ज्यादा ही पैसे थे। मैं वहां पर जैसे ही कैब से उतरा 3 लड़कों ने मुझे पकड़ लिया और पैसे छीनने की कोशिश करने लगे। मेरा कैब ड्राइवर भी छोड़कर भाग गया। उन तीनों ने मुझे इस कदर कसकर पकड़ा था कि मैं छुड़ा ही नहीं पा रहा था। तभी मैंने खूब तेज चिल्लाया तब वो लोग डर कर भाग गए। 
तभी एक दूसरी कैब आ रही थी, मैं उसमें बैठ गया और उन लड़कों का पीछा करने के लिए कहा। कैब के ड्राइवर ने कहा- भला हो आप बच गए। पीछा करने मत जाइए। यहां से जल्दी चलिए। फिर मैं वहां से चला आया। खैर, अब 14 साल हो गए हैं मैंने सिगरेट नहीं पी है। 
आगे के सफर के बारे में वो बताते हैं, एक्टिंग छोड़ मैंने फिल्म मेकिंग में फ्यूचर बनाने का फैसला कर लिया था लेकिन मुझे इस काम को करने में भी मजा नहीं आ रहा था। एक्टिंग छोड़े भी काफी वक्त हो गया था, तो ये भी डर था कि अब एक्टर के तौर पर काम नहीं कर पाऊंगा। 
खुद पर भरोसा भी नहीं था। लगता था कि ना फिल्म मेकिंग और ना ही एक्टिंग में बेहतर कर पाऊंगा। इसी उथल-पुथल में मैंने इंडस्ट्री छोड़ दी और लगभग 12 सालों के लिए टोरंटो, कनाडा चला गया। 
घरवाले नहीं चाहते थे लेकिन इस बार उन्हें मेरी जिद माननी पड़ी। शुरुआत में यहां पर मैंने मार्केटिंग का काम किया, किचन में खाना भी बनाया फिर कुछ समय के संघर्ष के बाद प्रोफेशनल वीडियो एडिटर बन गया। 
लोग जब मेरा परिचर पूछते थे, तब मैं किसी को बताता था कि फिल्ममेकर हूं तो किसी को एक्टर के रूप में खुद का परिचय देता था। कुछ समय बाद मन में ये विचार आया कि मैंने तो ऐसा कोई काम नहीं किया है जिसके आधार पर खुद को एक्टर या फिल्ममेकर कह सकूं। 
इरफान खान से भी मेरी बहुत अच्छी दोस्ती थी। इसी दौरान उनकी फिल्म मकबूल रिलीज हुई। उन्होंने फिल्म के बारे में बताया और कहा- सिनेमा बदल रहा है, वापस आ जा, कुछ अच्छा ही होगा। फिल्म देखी और इसी वक्त मैंने फैसला किया और वहीं पर एक एक्टिंग स्कूल ज्वाइन कर लिया। 
मैंने 30 हफ्ते एक्टिंग की क्लास ली, फिर तो लगा कि अब एक्टर नहीं बना तो जी नहीं पाऊंगा। क्लास खत्म होते ही मैंने अपना सारा सामान ऐसे ही बाहर फेंक दिया और वनवे टिकट लेकर मुंबई वापस आ गया। 
कनाडा जाना बेवकूफी ही थी। खुद में आत्मविश्वास की कमी थी जिस वजह मैंने अपनी जिंदगी के 12 साल बर्बाद किए। वरना आज और कामयाब होता। हालांकि, उम्र की कोई सीमा नहीं है। जब आपको खुद की गलती का एहसास हो जाए, उसी वक्त से खुद को बेहतर बनाने का काम करना चाहिए। 
फिल्म तारे जमीं पर विपिन शर्मा के करियर के लिए टर्निंग प्वाइंट थी। नंदकिशोर अवस्थी के रोल ने उन्हें ऐसी पहचान दिलाई कि लोग उन्हें इंडस्ट्री में जानने लगे और फिल्मों के ऑफर्स का ढेर लग गया। हालांकि, इस फिल्म की रिलीज के बाद कुछ साल उनके लिए आसान भी नहीं रहे।
इस फिल्म से जुड़ने पर वो कहते हैं, मुंबई वापस आने के बाद अमोल गुप्ते से मिला जो मेरे बहुत अच्छे दोस्त हैं। उन्होंने बताया कि वो फिल्म तारे जमीं पर लिख रहे हैं, जो आमिर खान के प्रोडक्शन में बन रही है। मैंने भी कहा कि मुझे इस फिल्म का हिस्सा बनना है। उन्होंने मुझे ऑडिशन के लिए बुला लिया। मैं शुरुआत से ही नंदकिशोर अवस्थी का किरदार निभाना चाहता था, लेकिन प्रोडक्शन वालों ने इस रोल के ऑडिशन के लिए मना कर दिया। उन्होंने कहा कि मेरा कलर थोड़ा सांवला है तो मैं इस रोल के लिए फिट नहीं रहूंगा। बाद में मैंने वॉर्डन के रोल के लिए ऑडिशन दिया। जब मेरा काम आमिर खान ने देखा तो उन्हें बहुत पसंद आया, फिर उन्होंने मुझे नंदकिशोर अवस्थी का ही रोल ऑफर कर दिया। 
ये रोल और फिल्म, दोनों मेरे लिए लकी साबित हुई, लेकिन इस फिल्म के बाद मेरे पास जो ऑफर आए वो लगभग सभी खड़ूस पिता वाले ही थे। मैंने अधिकतर ऑफर्स को मना कर दिया। डर था कि टाइप कास्ट हो जाऊंगा। कुछ ही ऑफर में काम किया, जिसमें किरदार हटकर थे। 
इसी वजह से कई लोग मुझसे नाराज भी हो गए, जिसके बाद उन्होंने मुझे काम देना बंद कर दिया। उन्हें लगा कि फिल्म हिट हो गई तो मैं घमंडी हो गया हूं। हालांकि, सच्चाई ये तो बिल्कुल नहीं थी। ये वो समय था जो मेरे लिए सबसे कठिन था। खुद को साबित करने के लिए मुझे बस एक अच्छे रोल का इंतजार था। 
फिल्म गैंग्स ऑफ वासेपुर ने मुझे नई पहचान दी। गैंगस्टर के रोल में दिखने के बाद लोगों को भरोसा हो गया कि मैं किसी भी रोल को बखूबी निभा सकता हूं। फिल्म किक में भी मेरे काम को लोगों ने बहुत सराहा था। जब फिल्म की शूटिंग खत्म हो गई थी, तब सलमान खान ने मुझे गले लगाकर मेरे काम की तारीफ की थी। 
